**Հետազոտական աշխատանք**

**Թեմա՝** *Սովորողների մեջ արժեքային համակարգի ձևավորումը առարկայի դասավանդման ընթացքում*

**Հետազոտող ուսուցիչ՝** *Աշխեն Հովհաննիսյան*

***Ներածություն*** ***Հետազոտության թեմայի արդիականությունը։*** Արժեքային համակարգի բաղկացուցիչ մասերը շատ են և բազմաշերտ, ինչպես օրինակ՝ մարդկային արժանապատվությունը և իրավունքները, մշակութային բազմազանությունը, ժողովրդավարությունը, արդարադատությունը, արդարությունը, հավասարությունը, իրավունքի գերակայությունը։ Երեխաների կրթության մասին խոսելիս հաճախ ենք այն կապում արժեքային համակարգի հետ։ Արժեքը հեշտ չի տրվում կյանքում, այն պետք է վերապրել, զգալ ու գիտակցել։ Արժեքների մեծ մասը սնվում և ձևավորվում է էթիկական նորմերից, իսկ վերջիններս էլ անհրաժեշտ են մարդկանց համակեցությունը ապահովելու համար։ Երբ փլուզվում են արժեքները, խախտվում է համակեցությունը և տարածվում ամենաթողությունը։ Հենց այդ պատճառով է անհրաժեշտ արժեհամակարգի ձևավորումը դարձնել կրթության անքակտելի բաղադրիչներից մեկը։

***Հետազոտական խնդիրներն են՝***  1.Պարզել, թե ինչպիսի արժեքային համակարգ է ձևավորված սովորողների մեջ։ 2.Վեր հանել սովորողների միջև ձևավորվող արժեքային համակարգում առաջացած բարդությունները։ 3.Որոշել սովորողների մեջ արժեքային համակարգի ձևավորման համար պատասխանատու շրջանակը։

***Հիմնախնդրի հիմնավորում***  Հասարակություն, ընտանիք, դպրոց, ուսուցիչ, հեղինակություններ, ահա սա է այն առանցքային շրջանակն, որն պատասխանատու է սովորողների մեջ ձևավորել որոշակի արժեքային համակարգ։ Գաղտնիք չէ, որ սովորողների մեջ արժեքային համակարգի ձևավորման ընթացքում իր ուրույն և առանցքային դերն ունեն բոլոր ուսումնական առարկաները: Սակայն, ահա արդեն 11 տարի է, ինչ շախմատը ներառվել է որպես պարտադիր առարկա հանրակրթական դպրոցներում և հավակնում է դառնալ այն առաջատար առարկաներից մեկն, որը կարող է սովորողների մեջ ձևավորել այն արժեքային համակարգը, որը գնահատվում և ընդունվում է մեր հասարակության լայն շրջանակներում։ Քանի որ շախմատ առարկան դասավանդվում է 2-4-րդ դասարաններում, իսկ այդ տարիքային խմբի երեխաներին հատուկ է սուտ խոսելը (ըստ տարիքային հոգեբանության), դիմացինի, հատկապես, հասակակիցների հանդեպ անհարգալից վերաբերմունքը, մատնությունը, սեփական անձի նկատմամբ չափազանցված ինքնագնահատականը, այդ իսկ պատճառով, իմ ***հետազոտության նպատակն է*** վեր հանել շախմատ առարկայի դասավանդման ընթացքում սովորողների մոտ ձևավորվող արժեհամակարգում առաջացող առկա հակասությունները և փորձել նվազեցնել, շտկել և բարելավել միմյանց հանդեպ գոյություն ունեցող ոչ բարվոք փոխհարաբերությունները, հիմքեր ստեղծելով արդարության, միմյանց հանդեպ հարգանքի և առողջ մրցակցային պայմանների ստեղծման համար։ Հետազոտության արդյունքում քաղաքականություն մշակողները կունենան տեսլական, թե ինչպիսի արժեհամակարգով սերունդ կունենանք մոտակա 10 տարվա ընթացքում, հետազոտողները կունենան թեմա, որն արժե ավելի խորը հետազոտման համար, իսկ պրակտիկ դաշտի մասնագետներն էլ կունենան ավելի պրակտիկ մեթոդներ, դասապրոցեսն ավելի արդյունավետ կազմակերպելու համար։

***Գրականության վերլուծություն***  Շախմատի աշխարհի 9-րդ չեմպիոն Տիգրան Պետրոսյանն ասել է. «Ձեզանից ոչ բոլորը կդառնան շախմատիստ, բայց ոչ ոք չի ափսոսա այն ժամանակը, որը տվել է շախմատին, քանի որ այն կօգնի ձեզ ցանկացած մասնագիտության մեջ»: Ինչպես ցանկացած մասնագիտության մեջ, այնպես էլ յուրաքանչյուրի ձևավորվող արժեհամակարգում, շախմատը կարող է լուրջ դերակատարում ունենալ բարելավվելու և նույնիսկ փոխելու սովորողի արժեհամակարգը։ Շախմատը ձևով խաղ է, բովանդակությամբ՝արվեստ, տիրապետելու դժվարությամբ՝ գիտություն ( Տ. Պետրոսյան)։[[1]](#footnote-1) Իհարկե, շատերս, ովքեր մոտ ենք կանգնած շախմատին, չենք կարող չընդունել այս պնդումը, և եթե շախմատը կարող է իր մեջ ընդգրկել և՛ խաղ, և՛ արվեստ, և՛գիտություն, ապա միանշանակ կարող ենք սովորողներին խաղի միջոցով մոտեցնել արվեստին և գիտությանը, սեր արթնացնել դեպի գեղեցիկը, լավը, ճշգրիտը, արդարը, հավասարությունը, փոխըմբռնումը, սխալի ընդունումը, գիտակցումը, քանզի առանց սխալների ընդունման և գիտակցման հնարավոր չէ նաև դրանց շտկումն ու բարելավվումը, ավելի լավի ձգտումը, ինչն էլ բերում է ավելի լավ արժեհամակագի ձևավորմանը։ Ըստ տարիքային հոգեբանության, եթե մինչ կրտսեր դպրոցական տարիքը երեխաների մոտ առաջատար գործունեությունը խաղն էր, ապա կրտսեր դպրոցական տարիքում առաջատարը դառնում է ուսումնական գործունեությունը, որը ըստ Դ. Էլկոնինի ունի հետևյալ կառուցվածքը՝ 1. ուսումնական դրդապատճառներ 2. ուսումնական տարբեր խնդիրներ 3. ուսումնական գործողություններ 4. ուսումնական գործընթացի վերահսկում և ինքնավերահսկում 5. գնահատում և ինքնագնահատում։ Թերևս, հարկ ենք համարում նշել, որ շախմատը կարող է ծառայել որպես գործիք, ուսումնական գործունեութունը ավելի մատչելի ու արդյունավետ դարձնելու գործում։ Ամերիկացի փիլիսոփա և մանկավարժ Ջոն Դյուին, համոզված էր, որ կրթությանը հասնում են կրթության միջոցով. «Ես հավատում եմ, որ կրթությունը, հետևաբար, ապրելակերպ է և ոչ թե ապագա ապրելու նախապատրաստություն»[[2]](#footnote-2)։ Դեռեւս Սոկրատեսն էր իր սաներին սովորեցնում տրամաբանորեն եւ վերլուծելով մտածել, սակայն առաջին անգամ տեսականորեն այն մշակել է Ջ.Դյուին: Իսկ ըստ ռուս հայտնի հոգեբան Ս.Յ. Ռուբինշտեյնի, մարդու մտածողությունը կարելի է զարգացնել միայն ճանաչողական պրոբլեմների լուծման միջոցով:

Լ.Ս. Վիգոտսկին էլ ձեւակերպել է մի օրենք , որտեղ ասվում է, որ ուսուցմանը հետեւում է զարգացումը, իսկ անձը զարգանում է գործունեության մեջ: Ակտիվ գործունեության ընթացքում են զարգանում խնդիրները միասին լուծելու կարողությունները, եւ ամենակարեւորը՝ ինքնուրույն իմացական գործունեությունը, շահագրգռվածություն ցանկացած խնդիր վերլուծելու եւ հանգուցալուծելու համար:

***Հետազոտության մեթոդները***  Այնուամենայնիվ, որքան էլ հոգեբանները, փիլիսոփաները առաջարկեն մեթոդներ կամ ռազմավարություններ , ուսումնառության արդյունավետության խնդիրը մնում է չլուծված կամ ոչ ամբողջապես լուծված, քանի որ ուսուցչի համար խնդիր է մնում, թե ինչպե՞ս կիրառվի կամ օգտագործվի այդ գործիքը, արդյո՞ք դասի մոդելը կօգնի հասնել դրան: Ըստ այդմ էլ, յուրաքանչյուր ուսուցիչ գտնում է իր առարկային համապատասխանող ռազմավարություն եւ տալիս առաջ եկած խնդրի լուծում: Շախմատ խաղալիս պետք է սովորողների անընդմեջ հիշեցնել խաղի կանոնները, օրինակ, եթե ձեռք եք տվել խաղաքարին, անպայման պետք է դրանով էլ կատարել քայլ, հարգանք սերմանել հակառակորդի հանդեպ, ընդգծել խաղի ազնիվ լինելու, հավասարության կարևորությունը։ Խաղի ավարտից հետո առաջարկել խաղալ հակառակ գույներով, որպեսզի նրանց մոտ չձևավորվի առաջինը սպիտակներով քայլ կատարելու և խաղի սկզբում անհավասար պայքարի պայմանը։ Միմյանց մեջ լավ փոխհարաբերություններ ստեղծելու համար, հաճախակի կազմակերպել խմբային աշխատանքներ, որի շնորհիվ սովորողների մեջ կձևավորվի համագործակցային, մեկը մյուսի հանդեպ պատասխանատվություն կրելու, թիմային աշխատանք կատարելու հմտությունները։ Թե՛ խաղի ընթացքում, թե՛ առաջադրանքներ կատարելիս հարկ է ուղղորդել սովորողներին իրենց հույզերի և զգացմունքների արտահայտման ավելի ճիշտ կառավարմանը, քանզի դրա բացակայության դեպքում, կարող են ոչ բարյացակամ լինել մեկը մյուսի հանդեպ։ Ցանկացած իրավիճակում, կարողանան սթափ գնահատելու կարողություն ցուցաբերել և բազմակողմանի վերլուծություն կատարել։

***Էմպիրիկ հետազոտություն*** Երկու զուգահեռ դասարաններում տրվել էր առաջադրանք, պարզելու սովորողների մեջ արժեհամակարգի ձևավորումը շախմատ առարկայի դասավանդման ընթացքում։ Սովորողներին հանձնարարվել էր մեկ դասաժամի ընթացքում գրել, թե շախմատ սովորելու ընթացքում ինչ լավ կամ վատ փոփոխություններ են նկատել իրենց մոտ։ Մեծամասնության մոտ գերակշռում էր, այն կարծիքը, որ շախմատ առարկայի դասավանդման ընթացքում, սկսել են ավելի լավ սովորել մյուս առարկաները, կարողանում են արդյունավետ օգտագործել իրենց ժամանակը, չեն վախենում սխալվելուց, յուաքանչյուր խաղի ընթացքում, երբ գտնվել են նույնիսկ անելանելի իրավիճակում, չհանձնվելով կարողացել են խաղում հասնել ոչ-ոքիի կամ նույնիսկ հաղթանակի։ Մի մասն էլ նշել էր, որ սովորել են մտածել, ավելի համբերատար են դարձել, հակացել են, որ չի կարելի ստել, դարձել են ավելի հանգիստ, պարտաճանաչ, սովորել են մեծերին հարգել։ Ամփոփելով դասարանում կատարած փոքրիկ հետազոտումը, որը կատարվել էր 4-ի Ա և 4-ի Բ դասարաններում, կարող եմ եզրակացնել, որ շախմատ առարկայի դրական կողմերը բավականին շատ են, և դասի ընթացքը պատշաճ ղեկավարման արդյունքում կարող ենք գրանցել շատ լավ արդյունքներ, չէ որ ուսուցչի գրագետ մոտեցումից շատ բան է կախված, արդյոք կարող ենք հաջողել մեր գործում, թե կունենանք հիասթափություններ։ Չեմ կարող չնշել նաև սովորողների գնահատման և ինքնագնահատման կարևորության մասին։ Թերևս, սովորողի և ուսուցչի միջև հետադարձ կապը պետք է անխուսափելիորեն ներկա լինի ցանկացած գործունեության մեջ, ակնկալվող վերջնարդյունքը ստանալու և բարելավվելու նպատակով։

***Եզրակացություն*** Գաղտնիք չէ, որ արժեքային համակարգը միշտ էլ եղել է և մնալու է մեր անքակտելի մասը, որը տանելու ենք մեզ հետ մեր կյանքի բոլոր փուլերով։ Այդ է պատճառը, որը այն պետք է մնա մեր՝ մանկավարժների ուշադրության կենտրոնում։ Բոլոր հանրակրթական առարկաներն էլ պատասխանատվություն են կրում դրա զարգացման ճիշտ ընթացքի համար, այդ թվում և շախմատ առարկան, և չպետք է ոչ մի վայրկյան անտեսվի այդ հանգամանքը։ Զինվել մեծ համբերությամբ, փորձով և մեթոդներով, ի վիճակի լինելու համար սովորողների մոտ արժեքային համակարգի ձևավորման ընթացքը սահուն և ի նպաստ հասարակության դարձնելու համար։

***Հավելվածներ*** 1. Տիգրան Պետրոսյան «Գահերի խաղը» - 2018թ. 2. Ջոն Դյուին «Իմ մանկավարժական քույր» - 1897թ. 3.Առարկայական չափորոշիչներ. https://escs.am/am/search 4. Հանրակրթության պետական չափորոշիչ.https://www.arlis.am/documentview 5. Council of Europe, April 2018 English publication - Հայերեն թարգմանության անունը՝ Կարողունակությունների կողմնորոշիչ շրջանակ՝ ժողովրդավարական մշակույթի համար - Հատոր 1 6. Տարիքային հոգեբանություն

1. Տիգրան Պետրոսյան «Գահերի խաղը» 2018 [↑](#footnote-ref-1)
2. Ջոն Դյուին «Իմ մանկավարժական քույր» 1897 [↑](#footnote-ref-2)